I. Correspon a aquesta Comissió Jurídica Assessora emetre dictamen preceptiu sobre els projectes de reglaments o disposicions de caràcter general en execució de les lleis o les seves modificacions, segons l'article 3.1 del Decret legislatiu 1/1991, de 26 de març, pel qual s'aprova la refosa de les lleis de la Comissió Jurídica Assessora.
La Generalitat de Catalunya té competència per regular la tributació del joc en la part corresponent a la taxa fiscal i la Comissió s'ha de remetre a la Llei 25/1998, de 31 de desembre, de mesures fiscals i d'adaptació a l'euro, que, en el capítol III, regula el pagament de la taxa fiscal sobre els jocs de sort, d'envit o d'atzar, i a l'article 15 de la Llei 31/2002, de 30 de desembre, que modifica aquella Llei.
Aquesta regulació es fa dins de les competències normatives fixades en l'article 157.3 de la Constitució i en els articles 10 i 11.g) de la Llei orgànica 8/1980, de 22 de setembre, de finançament de les comunitats autònomes, segons la nova redacció feta per la Llei orgànica 3/1996, de 27 de desembre.
També, en l'article 42.2 de la Llei 21/2001, de 27 de desembre, que regula les mesures fiscals i administratives del nou sistema de finançament de les comunitats autònomes de règim comú i ciutats amb estatut d'autonomia.
La Llei 17/2002, d'1 de juliol, de règim de cessió de tributs de l'Estat a la Generalitat de Catalunya, fixa l'abast i les condicions de la cessió i remet a la regulació de la Llei 21/2001 esmentada.
D'acord amb aquesta normativa, se cedeixen a la Generalitat unes facultats normatives per regular, entre d'altres, la gestió del tribut sobre el joc.
L'article 15 de la Llei del Parlament de Catalunya 31/2002, de 30 de desembre, modifica l'apartat 3 de l'article 34 de la Llei 25/1998, de 31 de desembre, i dóna una nova redacció al precepte que regula l'acreditació de la taxa, en el cas de màquines o aparells automàtics aptes per a la realització de jocs d'atzar.
Aquest precepte autoritza que es fixi reglamentàriament el termini per al pagament de la taxa o l'avançament del pagament.
Una vegada més, aquesta Comissió fa constar la doctrina de la Sentència del Tribunal Suprem de 25 de novembre de 2000, que resol un recurs de cassació en interès de la llei i en la qual es declara doctrina legal que la taxa fiscal sobre jocs de sort, d'envit o d'atzar no és un impost sobre el volum de negoci i, per tant, no va contra l'article 33 de la sisena Directiva 77/388/CEE del Consell, de 17 de maig de 1977, que harmonitza l'impost sobre el valor afegit, i declara que la quota fixa de l'esmentada taxa que correspon a les màquines recreatives tipus B és ajustada a dret, com també el recàrrec que existeixi sobre aquesta.
El Projecte conté, a més, unes modificacions del Decret 8/2003, pel qual s'estableix l'estructura organitzativa de les direccions territorials del Departament d'Economia i Finances, competència d'autoorganització que té el Govern de la Generalitat, segons l'article 9.1 de l'Estatut.
El conseller d'Economia i Finances sol·licita el dictamen d'aquesta Comissió Jurídica Assessora sobre el Projecte de decret esmentat.
El procés d'elaboració del Projecte compleix essencialment les normes legals d'aplicació, per tal de garantir la legalitat i l'encert de la disposició.
S'han complert, en principi, els requisits exigits per l'article 63.2 de la Llei 13/12989, de 14 de desembre, d'organització, procediment i règim jurídic de l'Administració de la Generalitat.
Aquesta tramitació té un inconvenient que dificulta l'examen de l'expedient i és que té dos trams consecutius.
En el primer, es presenta el Projecte amb el compliment d'allò que disposa l'article esmentat i que és iniciat per la Direcció General de Tributs, i es concreta en el text de la disposició proposada, en una memòria que expressa el marc normatiu on la proposta s'insereix.
Aquesta memòria justifica l'oportunitat i l'adequació de les mesures proposades als fins que es persegueixen.
S'hi adjunta un estudi econòmic en termes de cost-benefici, una llista de disposicions afectades per la nova proposta i una taula de vigències de disposicions anteriors.
La memòria, en aquesta part relativa a la taxa sobre el joc, és àmplia i justifica adequadament les modificacions proposades.
Només es troba a faltar una referència a la disposició general que permet emprar procediments amb suport magnètic en l'exacció de tributs i la justificació de la reducció important d'1.050.000 euros, d'ingressos tributaris, derivada de l'aplicació de la normativa reglamentària proposada.
S'han evacuat consultes i s'han rebut informes de l'Institut Català de la Dona, que va proposar unes esmenes que han estat recollides en el Projecte definitiu; de la Intervenció General, amb una observació sobre delegació de competències a òrgans territorials de la Intervenció; de la Direcció General de Tributs i de la Direcció General de Jocs i Espectacles.
L'informe de l'Assessoria Jurídica és molt limitat.
Es completa l'expedient amb el certificat que indica que el Consell Tècnic de la Generalitat fou informat del projecte de modificació.
S'ha atorgat un tràmit d'informació pública amb un anunci en el Diari Oficial de la Generalitat de Catalunya, complementat amb la informació per mitjans informàtics, i s'ha evacuat el tràmit d'audiència, adreçat a les entitats del sector del joc.
Consta expressament que en cap dels dos tràmits no s'han presentat al·legacions o observacions.
En el segon tram de la tramitació de l'expedient, després del procediment esmentat es proposa un nou text al qual s'afegeix una disposició addicional, que modifica el Decret 8/2003, de 8 de gener.
Aquesta modificació no és objecte d'informació pública ni de tràmit d'audiència, ja que es tracta d'una disposició purament organitzativa.
S'hi afegeix un complement de memòria i la documentació annexa, referida exclusivament a aquesta part organitzativa.
Per tant, el darrer text proposat i la tramitació tenen dues parts ben diferenciades.
Aquest complement en l'expedient capgira el procediment d'elaboració de normes reglamentàries.
Això és així, per tal com s'ha emès un nou certificat per la Comissió Tècnica de la Generalitat.
S'altera la correcció del procediment, ja que l'article 63 de la Llei 13/1989 prescriu la documentació que l'ha de formar i s'empra el singular, llevat dels informes, que poden ser diversos.
El procediment d'afegir una disposició addicional té dos defectes: primer, per la mateixa manera de tramitar l'expedient; i segon, perquè des del punt de vista de tècnica normativa, el que s'havia d'haver proposat era un nou article del precepte i no una disposició addicional.
La norma modificada ni tan sols va ser sotmesa a informe previ d'aquesta Comissió Jurídica.
Quant a les observacions relatives a la manca de tècnica i forma de presentació, si bé una presentació correcta és una garantia per als administrats, no s'han d'entendre com unes observacions essencials.
En aquest Dictamen es reitera la doctrina de la Comissió sobre la conveniència del compliment de les obligacions formals en la tramitació dels expedients de projectes de disposicions generals.
Aquesta disposició hauria de tenir l'informe del Gabinet Jurídic de la Generalitat.
Pel que fa al text del Projecte, s'hi fan les observacions següents: El títol del Projecte s'hauria d'ampliar en el sentit que els ciutadans puguin tenir coneixement del contingut real de la disposició, afegint-hi quelcom sobre la modificació organitzativa del Departament d'Economia i Finances.
L'article únic hauria de ser substituït per un «article primer».
El text proposat que modifica l'apartat 3 de l'article 2 del Decret 81/1999, de 23 de març, en el primer apartat, hauria de ser el 3.1 i no pas el 3; per tant, caldria modificar el núm. 1 de l'article primer del Projecte indicant: «1.
Es modifica l'apartat 3.1 de l'article 2 del Decret.»
L'apartat 3 ha d'ésser l'apartat 3.1 per concordança amb els números que segueixen.
El text del Projecte segueix l'habilitació que fa l'article 34.3 de la Llei 25/1998, de 31 de desembre, modificat per la Llei 31/2002 per determinar, per via reglamentària, l'ingrés de la taxa.
La numeració dels apartats següents presenta alguna dificultat sistemàtica que s'hauria de corregir.
L'apartat 3 de l'article 2 es refereix a les màquines o aparells de joc automàtics.
Com que l'apartat 3.2 també fa referència al lloc de pagament de la taxa per casinos, el número 3.3 proposat hauria de passar a ser el 3.2, ja que afecta les màquines recreatives, matèria exclusiva del contingut del número 3.
D'acord amb el que s'ha exposat, el 3.2. hauria de ser el número 4 de l'article 2 per les raons exposades.
La disposició addicional hauria de ser l'article segon.
En la disposició transitòria, ateses les observacions que s'han fet abans, s'ha de substituir la referència a l'apartat 3 per l'apartat 4 de l'article 2 que el Projecte modifica.
En aquesta disposició transitòria es troba a faltar la regulació de la situació derivada dels ingressos que s'hagin fet abans de l'entrada en vigor del decret que es vol modificar.
Es pot elevar al Govern, per a la seva aprovació, el Projecte de decret de modificació del Decret 81/1999, de 23 de març, pel qual es desplega el règim de pagament de la taxa que grava els jocs de sort, d'envit i d'atzar, i es modifica el Decret 8/2003, d'organització de les direccions territorials del Departament d'Economia i Finances, amb les observacions formulades als fonaments jurídics II i III, cap de les quals no té el caràcter d'essencial.